## **ZÁKLADNÁ ŠKOLA, ŠKOLSKÁ ULICA 897/8, MOJMÍROVCE**

## **ŠKOLSKÝ PORIADOK ZŠ**

Školský poriadok ZŠ je súhrn noriem spolužitia a spolupráce celého školského kolektívu žiakov, učiteľov a nepedagogických zamestnancov. Školský poriadok je vypracovaný v zmysle platnej legislatívy, v súlade s § 153 zákona č. 245/ 2008 Z.z. z 22. mája 2008 o výchove a vzdelávaní (školský zákon) a o zmene a doplnení niektorých zákonov**.**

Školský poriadok upravuje najmä podrobnosti o

1. výkone práv a povinností žiakov a ich zákonných zástupcov v škole, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,
2. prevádzke a vnútornom režime školy,
3. podmienkach pre zaistenie bezpečnosti a ochrany zdravia detí a žiakov a ich ochrany pred sociálnopatologickými javmi, diskrimináciou alebo násilím,
4. podmienkach nakladania s majetkom, ktorý škola spravuje.

Jeho uplatňovanie v praxi v podstatnej miere prispieva k poslaniu školy. Dôsledné plnenie týchto zásad v praktickom živote školy je základnou povinnosťou každého žiaka a zamestnanca.

Školský poriadok dopĺňajú:

* bezpečnostné opatrenia v učebniach výpočtovej techniky
* bezpečnostné opatrenia na hodinách telesnej výchovy
* bezpečnostné opatrenia v školskej jedálni
* prevencia a riešenie šikanovania

**Čl. I**

## **Práva a povinnosti**

**Práva žiakov**

**Žiak má právo na:**

* rovnoprávny prístup k vzdelávaniu,
* bezplatné vzdelanie v základných školách
* bezplatné vzdelanie pre päťročné deti pred začiatkom plnenia povinnej školskej dochádzky v materských školách,
* vzdelanie v štátnom jazyku a materinskom jazyku v rozsahu ustanovenom zákonom,
* individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom týmto zákonom,
* bezplatné zapožičiavanie učebníc a učebných textov na povinné vyučovacie predmety,
* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelávaním,
* výchovu a vzdelávanie v bezpečnom a hygienicky vyhovujúcom prostredí,
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny (najviac dve písomné práce trvajúce viac ako 20 minút; najviac 2 ústne známkované odpovede),
* úctu k svojej osobe a na zabezpečenie ochrany proti fyzickému, psychickému a sexuálnemu násiliu,
* žiak má právo na objektívne hodnotenie,
* na informácie týkajúce sa jeho osoby a jeho výchovno-vzdelávacích výsledkov,
* žiak má právo na vykonanie opravnej skúšky
* na individuálne vzdelávanie za podmienok ustanovených zákonom,
* náhradu škody, ktorá mu vznikla pri výchove a vzdelávaní alebo v priamej súvislosti s nimi,
* žiak má právo zúčastniť sa výletov, exkurzií, pobytov v škole v prírode, jazykových kurzov a ďalších aktivít poriadaných školou po dohode so zákonným zástupcom žiaka a predložení informovaného súhlasu zákonného zástupcu,
* žiak má právo vybrať si záujmový útvar podľa svojich záľub a rozhodnutia,
* žiak má právo na prestávku, ako ju stanovuje vnútorný poriadok školy,
* žiak má právo zvoliť si náplň prestávok, pokiaľ zachováva pravidlá bezpečnosti a neruší ostatných. Proti pravidlám bezpečnosti sa na veľkej prestávke považuje zákaz loptových hier, návšteva cudzích osôb a iné hry, ktoré zakáže dozorkonajúci učiteľ,
* žiak má právo v primeranom čase, priestore a primeraným spôsobom vyjadriť svoj názor na čokoľvek,
* žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú,
* žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice a špeciálne didaktické a kompenzačné pomôcky,

**Povinnosti žiakov**

**Žiak má povinnosť:**

* neobmedzovať svojím konaním práva ostatných osôb zúčastňujúcich sa výchovy a vzdelávania,
* dodržiavať školský poriadok školy a ďalšie vnútorné predpisy školy alebo školského zariadenia,
* chrániť pred poškodením majetok školy alebo školského zariadenia a majetok, ktorý škola využíva na výchovu a vzdelávanie,
* chrániť pred poškodením učebnice, učebné texty a učebné pomôcky, ktoré mu boli bezplatne zapožičané,
* pravidelne sa zúčastňovať na výchove a vzdelávaní a riadne sa vzdelávať,
* konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
* ctiť si ľudskú dôstojnosť svojich spolužiakov a zamestnancov školy alebo školského zariadenia,
* rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

**Práva a povinnosti zákonných zástupcov**

Zákonný zástupca má právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.

**Zákonný zástupca žiaka alebo zástupca zariadenia má právo:**

* žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,
* oboznámiť sa s výchovno-vzdelávacím programom školy alebo školského zariadenia a školským poriadkom,
* byť informovaný o výchovno-vzdelávacích výsledkoch svojho dieťaťa,
* na poskytnutie poradenských služieb vo výchove a vzdelávaní svojho dieťaťa,
* zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia,
* vyjadrovať sa k výchovno-vzdelávaciemu programu školy alebo školského zariadenia prostredníctvom orgánov školskej samosprávy,
* požiadať o komisionálnu skúšku pre svoje dieťa,
* byť prítomný na komisionálnom preskúšaní svojho dieťaťa po predchádzajúcom súhlase riaditeľa školy,
* možnosť kontaktu s riaditeľstvom školy v určenom čase a s učiteľmi po skončení vyučovania, v čase konzultácií.
* vo výnimočných prípadoch je možnosť stretnutia cez prestávky alebo na pozvanie učiteľom v určený čas.

**Zákonný zástupca žiaka alebo zástupca zariadenia je povinný:**

* vytvoriť pre dieťa podmienky na prípravu na výchovu a vzdelávanie v škole a na plnenie školských povinností,
* dodržiavať podmienky výchovno-vzdelávacieho procesu svojho dieťaťa určené školským poriadkom,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
* informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
* nahradiť škodu, ktorú žiak úmyselne zavinil,
* zákonný zástupca dieťaťa alebo zástupca zariadenia je povinný prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom,
* ak sa žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu, najneskôr do 24 hodín, príčinu jeho neprítomnosti. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach,
* neprítomnosť žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca alebo zástupca zariadenia. Ak neprítomnosť žiaka z dôvodu ochorenia trvá dlhšie ako tri po sebe nasledujúce vyučovacie dni, predloží žiak, jeho zákonný zástupca alebo zástupca zariadenia potvrdenie od lekára.

**Čl. II**

## **PREVÁDZKA A VNÚTORNÝ REŽIM ŠKOLY**

**Príchod žiakov do školy**

1. Budova školy sa otvára ráno o 7.15 a zatvára o 7.40. Žiaci prichádzajú do školy najneskôr 10 minút pred vyučovaním, to znamená do 7.30 hod. tak, aby pred začiatkom hodiny boli na svojom mieste s pripravenými učebnými pomôckami. Na popoludňajšie vyučovanie a záujmovú činnosť čakajú v priestoroch šatne na príchod vyučujúceho, ktorý žiakov odvedie do príslušnej učebne.
2. Do školskej budovy vchádzajú žiaci prvého stupňa hlavným vchodom, žiaci druhého stupňa zadným vchodom. Žiaci, ktorí prídu skôr, ako je stanovená doba, sa môžu zdržiavať v priestoroch školského klubu.
3. Žiak sa v škole prezuje do zdravotne vyhovujúcej obuvi /bez čiernej podrážky/, ktorú si v osobitnom vrecku odkladá v školskej šatni triedy. Všetky časti svojho oblečenia a obuvi, ktoré si žiak odkladá v šatni musia byť označené.
4. Na začiatku vyučovania sa šatne uzamknú, otvárajú sa iba v prípade, že žiaci opúšťajú budovu školy.
5. Žiak je povinný chodiť do školy pravidelne. Je povinný zúčastniť sa na celom vyučovaní podľa rozvrhu hodín a zúčastňovať sa aktivít, ktoré organizuje škola. Účasť na vyučovaní nepovinných predmetov, krúžkov a dochádzka do školského klubu je pre prihlásených žiakov povinná.
6. Vyučovanie a podujatie školy môže žiak vymeškať len pre chorobu alebo vážnu udalosť v rodine. Rodič alebo zákonný zástupca je povinný neprítomnosť žiaka oznámiť triednemu učiteľovi do 24 hodín a písomne doložiť dôvod neprítomnosti. Ak žiak nemôže prísť do školy pre chorobu, musí si dať potvrdiť neprítomnosť do žiackej knižky od lekára. Ospravedlnenie je povinný žiak priniesť najneskôr do 3 dní po nástupe do školy, po tomto termíne sa bude neprítomnosť považovať za neospravedlnenú.
7. Rodič môže ospravedlniť neprítomnosť žiaka na vyučovaní na jeden deň aj bez udania dôvodu, najviac však  **3x** za školský polrok**.** Ak rodič alebo zákonný zástupca žiaka vie, že žiak vymešká vyučovanie z vopred známeho dôvodu, písomne si vyžiada dovolenie. Na vymeškanie jednej vyučovacej hodiny až troch dní dáva súhlas triedny učiteľ, na viac ako tri dni vydáva súhlas riaditeľka školy.
8. Za neospravedlnené hodiny môže byť žiakovi navrhnutá znížená známka zo správania. Za 6 a viac neospravedlnených hodín môže byť znížená známka zo správania na druhý stupeň, za viac ako 18 neospravedlnených hodín na tretí stupeň, viac ako 15 neospravedlnených hodín bude nahlásených na Obecný úrad podľa bydliska žiaka a na Okresný úrad, odbor sociálnych vecí a rodiny v Nitre, za čo môže byť rodičom žiaka pozastavené vyplácanie prídavkov na dieťa.
9. Zo zdravotných dôvodov a iných závažných dôvodov možno žiaka úplne alebo čiastočne oslobodiť od vyučovania niektorého predmetu, a to na celý školský rok alebo na jeho časť. Na základe žiadosti zákonného zástupcu, vyjadrenia triedneho učiteľa a všeobecného lekára pre deti a dorast vydá riaditeľ školy rozhodnutie o oslobodení od vyučovania daného predmetu.
10. Žiak, ktorý bol oslobodený od vyučovania niektorého predmetu a jeho zdravotný stav mu umožňuje účasť na výchove a vzdelávaní v škole, musí byť prítomný na vyučovaní tohto predmetu a zamestnáva sa úlohami, ktoré mu zadá príslušný vyučujúci; ak je predmet zaradený na prvú vyučovaciu hodinu alebo poslednú vyučovaciu hodinu, žiak sa jeho vyučovania na základe písomného informovaného súhlasu zákonného zástupcu žiaka nemusí zúčastňovať.
11. Účasť na vyučovaní voliteľných predmetov, na záujmovej činnosti pre prihlásených žiakov je povinná.
12. Žiak musí absolvovať 60 hodín záujmovej činnosti za rok. Jedna hodina záujmového vzdelávania trvá 60 minú. Za dôvod ospravedlniteľnej neprítomnosti žiaka na záujmovom vzdelávaní sa pokladajú všetky dôvody neprítomnosti na vyučovaní doložené hodnoverným dokladom.

**Správanie žiakov na vyučovaní**

Žiak je povinný správať sa v škole tak, aby svojím správaním neubližoval iným žiakom, neohrozoval ich, ani nezastrašoval. Žiak je povinný dbať na pokyny pedagogických zamestnancov a ostatných zamestnancov školy, podľa svojich schopností sa svedomito pripravovať na vyučovanie a dodržiavať školský poriadok .

1. Žiak prichádza na vyučovanie a na všetky školské činnosti včas, riadne pripravený, so všetkými učebnými pomôckami vrátanie žiackej knižky, ktoré podľa rozvrhu a pokynov vyučujúcich potrebuje na vyučovanie. Pomôcky na ďalšiu vyučovaciu hodinu si žiak pripraví cez prestávku.
2. Neskorý príchod žiaka na vyučovanie zaznamená vyučujúci do dochádzky v triednej knihe.
3. Každý žiak má triednym učiteľom presne určené miesto v zasadacom poriadku, ktoré môže meniť len so súhlasom triedneho učiteľa. V odborných učebniach a dielňach určuje žiakovi miesto vyučujúci.
4. V čase zvonenia na vyučovaciu hodinu je žiak na svojom mieste v triede a v tichosti čaká na vyučujúceho učiteľa.
5. Žiak na vyučovaní sedí slušne, pozorne sleduje vyučovací proces, učiteľov výklad i odpovede žiakov, svedomito a aktívne pracuje, nenarúša vyučovaciu hodinu.
6. Ak chce žiak odpovedať, alebo sa vyučujúceho niečo spýtať, nevykrikuje, ale prihlási sa zdvihnutím ruky. Po odpovedi si žiak sadne až vtedy, ak mu to vyučujúci dovolí.
7. Ak sa žiak nepripravil na vyučovanie, ospravedlní sa vyučujúcemu na začiatku vyučovacej hodiny a uvedie dôvod.
8. Žiak môže opustiť triedu, ihrisko alebo pracovné miesto len so súhlasom vyučujúceho.
9. Žiak udržiava svoje miesto v čistote a poriadku.
10. Manipulovať s oknami, roletami, svetelnými vypínačmi, zvukovými modulátormi a audiovizuálnymi prístrojmi môžu žiaci len so súhlasom a v prítomnosti učiteľa. Pri poškodení zariadenia budovy alebo techniky, škodu hradí rodič, resp. zákonný zástupca žiaka, ktorý škodu spôsobil.
11. Žiak sa nesmie vykláňať z okien a vyhadzovať odpadky mimo košov na odpadky. Odpad môže separovať do pripravených nádob rozmiestnených na chodbách školy.
12. Do školy je neprípustné nosiť predmety, ktoré žiak v škole nepotrebuje (napr. klenoty, hodinky, mobilné telefóny a väčšie sumy peňazí). Tieto predmety nosí žiak do školy na vlastnú zodpovednosť.
13. Používať mobilné telefóny alebo manipulovať s nimi počas vyučovania je zakázané. Mobilné telefóny musia byť počas vyučovania vypnuté, zapnúť si ich žiaci smú až po ukončení vyučovania. V mimoriadnych prípadoch, ako návšteva lekára a pod., sa môže zapnúť mobilný telefón len so súhlasom vyučujúceho.
14. Žiak je povinný zdraviť všetkých zamestnancov školy.
15. Pri vstupe dospelej osoby do triedy žiaci zdravia povstaním, sadnú si na až pokyn vyučujúceho. Týmto spôsobom zdravia aj vyučujúceho na začiatku a na konci vyučovacej hodiny.
16. Škola môže organizovať s informovaným súhlasom zákonného zástupcu žiaka lyžiarsky výcvik, plavecký výcvik, školské výlety, exkurzie a školy v prírode, ktoré sú súčasťou plánu práce školy.

Pred uskutočnením výletu, exkurzie a výcvikov zodpovedný učiteľ vypíše záznam o

organizácii a poučení o bezpečnosti a ochrane zdravia.

1. Zodpovedný učiteľ zabezpečuje písomný informovaný súhlas zákonného zástupcu žiaka.  Jedným informovaným súhlasom na začiatku príslušného školského roka zákonný zástupca žiaka vyjadruje súhlas s uskutočnením všetkých aktivít organizovaných školou a zverejnením fotografií z týchto aktivít.

18. Na vyučovaní, počas prestávok i v mimo vyučovacom čase je zakázaná akákoľvek

forma šikanovania spolužiaka alebo skupiny spolužiakov akýmkoľvek spôsobom, t.j.

fyzicky, slovne, zastrašovaním, krádežou, a poškodzovaním vecí, manipulatívne,

zosmiešňujúcimi a ponižujúcimi príkazmi.

19. Žiak v prípade šikanovania informuje tr. učiteľa, výchovného poradcu alebo riaditeľa

školy. Takéto oznámenie sa považuje za dôverné. Zodpovedný pedagogický

pracovník je povinný oznámenie prešetriť, písomne zaznamenať a prijať účinné

opatrenia, vrátane informovania zákonných zástupcov žiakov.

**Správanie sa žiakov cez prestávky a počas premiestňovania sa do odborných učební a iných priestorov školy**

1. Počas malých prestávok sa žiaci zdržiavajú v triedach, triedu môžu opustiť len so súhlasom vyučujúceho, ktorý vykonáva dozor. Dvere na triedach sú počas prestávok otvorené.
2. Po 3. vyučovacej hodine je veľká prestávka. Počas veľkej prestávky sa žiaci prechádzajú na školskom dvore alebo v respíriách. Počas veľkej prestávky nesmú žiaci zostávať v budove školy, svojvoľne opustiť areál školy alebo zdržiavať sa mimo dohľadu dozor konajúceho učiteľa.
3. Za nepriaznivého počasia sa žiaci prechádzajú na chodbách a riadia sa pokynmi dozorkonajúceho učiteľa.
4. Papiere a rôzne odpadky odhadzujú žiaci do košov, nie je dovolené rozhadzovať odpadky po chodbách, záchodoch, hádzať do záchodových mís, pisoárov a umývadiel, vyhadzovať z okien.
5. Ak majú žiaci vyučovanie v odborných učebniach, vezmú si potrebné pomôcky a nastúpení v triede čakajú na príchod učiteľa, ktorý ich odvedie do odbornej učebne.
6. Všetky písomnosti a potvrdenia si žiaci vybavujú výlučne prostredníctvom svojho triedneho učiteľa.
7. Cez prestávku chodia po pomôcky učiteľom určení žiaci.
8. Týždenníci cez prestávky pripravujú tabuľu, kriedu a ostatné pomôcky na ďalšiu vyučovaciu hodinu.
9. Počas prestávok sa žiaci správajú tak, aby svojím konaním a prílišným hlukom neohrozovali svojich spolužiakov. Kvôli bezpečnosti žiakov nie je dovolené otvárať veľké okná, opúšťať školskú budovu, dlho  sa zdržiavať na WC, behať a ohrozovať spolužiakov.
10. Žiak ihneď oznámi príslušnému vyučujúcemu každý aj drobný úraz alebo zdravotný problém.

**Samospráva triedy**

Triedna samospráva je pomocný orgán triedneho učiteľa. Žiacky kolektív triedy volí so súhlasom triedneho učiteľa triednu samosprávu v tomto zložení:

**Predseda:** zastupuje triedu, zodpovedá za poriadok a správanie spolužiakov, predkladá

požiadavky triedy triednemu učiteľovi a ostatným vyučujúcim, kontroluje prácu

funkcionárov triednej samosprávy, zastupuje triedu v Školskom parlamente

**Podpredseda:** zastupuje predsedu v neprítomnosti

**Pokladník:**  vyberá od žiakov vstupné, predplatné za časopisy, náhradu škôd a  iné poplatky

**Týždenníci** sú žiaci, ktorých týždenne menuje triedny učiteľ, ich mená zapisuje do triednej knihy.

Povinnosti týždenníkov:

* zotrieť tabuľu, pripraviť kriedu, fixky a iné potreby na vyučovanie,
* hlásiť neprítomných žiakov,
* po 5 minútach oznámiť riaditeľke školy alebo zástupkyni riaditeľky školy neprítomnosť učiteľa na vyučovacej hodine,
* cez prestávku vetrať, polievať kvety a čistiť tabuľu,
* po skončení vyučovania zotrieť tabuľu; kriedu, špongiu a ostatné pomôcky uložiť,
* zatvoriť okná a prekontrolovať uzávery vody,
* skontrolovať čistotu v triede.

1. Žiacku knižku zachováva žiak v slušnom a udržiavanom stave počas celého školského roka.
2. Žiaci spolu s triednym učiteľom zodpovedajú za estetickú úpravu učebne a sústavnú kontrolu stavu žiackeho nábytku (stoličky, stoly) a ostatného inventáru triedy.
3. Akékoľvek poškodenie zariadenia triedy alebo školy z nedbanlivosti alebo úmyselné poškodenie je v plnej miere povinný zaplatiť rodič žiaka, resp. jeho zákonný zástupca. Ak sa nezistí vinník, vzniknutú škodu nahradí celý kolektív triedy.

**Starostlivosť žiaka o svoj vzhľad**

1. Žiak musí byť v škole a na všetkých školských a mimoškolských podujatiach

oblečený a upravený vhodne a čisto. Výstredné oblečenie a výstredná úprava

zovňajšku je považovaná za porušenie školského poriadku.

2. Zo zdravotných dôvodov nie je povolené používať na prezutie v škole botasky a

cvičky. Vhodná je zdravotná obuv bez čiernej podrážky.

3. Každý žiak je povinný mať v škole hygienické vrecko s toaletnými potrebami.

4. Na hodiny telesnej výchovy je žiak povinný prezliekať sa do športového úboru

určeného výhradne na tento účel.

**Odchod žiakov zo školy**

1. Po skončení poslednej vyučovacej hodiny si každý žiak uloží svoje veci do aktovky, vyčistí si svoje miesto a okolie od papierov a iných nečistôt a vyloží si stoličku na lavicu.
2. Na pokyn učiteľa žiaci opustia triedu, na chodbe sa zoradia a pod vedením učiteľa odídu do šatne. V šatni sa žiaci prezujú, oblečú a pod dozorom vyučujúceho opustia školskú budovu. Žiaci sa správajú disciplinovane a slušne aj po opustení areálu školy.
3. Po skončení vyučovania majú žiaci zákaz zdržiavať sa bez dozoru v budove školy.
4. Žiak je povinný opustiť školský areál.Škola nenesie zodpovednosť za žiaka, ktorý porušil toto nariadenie.
5. Za žiakov navštevujúcich ŠKD preberá plnú zodpovednosť vychovávateľka, ktorá si žiakov preberie po poslednej vyučovacej hodine od vyučujúceho. Odovzdaním končí zodpovednosť učiteľa za žiaka.
6. Žiak je povinný správať sa aj mimo vyučovania, a to aj počas voľných dní a

prázdnin tak, aby neporušoval zásady spolunažívania a spoločenské normy správania.

**Výchovné opatrenia**

Výchovné opatrenia sa udeľujú podľa metodických pokynov na hodnotenie a klasifikáciu žiakov ZŠ.

Za vzorné správanie, za vzorné plnenie povinností alebo za statočný čin možno žiakovi udeliť pochvalu alebo iné ocenenie. Pochvaly a iné ocenenia sa zaznamenávajú do triednych výkazov. Návrh na udelenie pochvaly alebo iného ocenenia sa prerokuje v pedagogickej rade.

Ústnu alebo písomnú pochvalu udeľuje žiakovi pred kolektívom triedy alebo školy triedny učiteľ, riaditeľ školy, prípadne zástupca zriaďovateľa školy.

**Pochvaly**:

* Ústna pochvala triednym učiteľom
* Pochvala triednym učiteľom – za reprezentáciu školy, účasť a umiestnenie v súťažiach, za pomoc triednemu učiteľovi a iné písomné pochvaly zaznamenané v klasifikačnom zázname.
* Pochvala riaditeľom školy za výborný prospech, umiestnenia v súťažiach vo vyšších kolách a iný mimoriadny čin.
* Udeľuje sa na návrh triedneho učiteľa

**Porušenie školského poriadku.**

Za porušovanie školského poriadku bude v zmysle platných predpisov žiakovi podľa závažnosti priestupku uložené niektoré z týchto výchovných opatrení:

* pohovor s rodičom - 3 zápisy v KZ
* napomenutie triednym učiteľom - 6 zápisov v KZ
* pokarhanie triednym učiteľom - 8 zápisov v KZ
* pokarhanie riaditeľom školy - 10 zápisov v KZ
* znížená známka zo správania na:

2. stupeň - 10 a viac poznámok, 6 neospravedlnených hodín

3. stupeň - 18 neospravedlnených hodín

4. stupeň - 30 neospravedlnených hodín

* oznámenie príslušnému obecnému úradu – 15 neospravedlnených hodín

**Okamžité riaditeľské pokarhanie** dostane žiak za:

* úmyselné poškodenie zdravia spolužiaka,
* šikanovanie spolužiaka,
* vulgárne vyjadrovanie,
* úmyselné poškodenie majetku školy,
* krádež vecí v škole,
* fajčenie, pitie alkoholu a užívanie narkotík v priestoroch školy,
* použitie mobilného telefónu na vyučovacej hodine.

**Okamžité udelenie zníženej známky zo správania** dostane žiak za:

* úmyselné poškodenie zdravia spolužiaka,
* nedisciplinované správanie sa žiakov mimo školského vyučovania - na podujatiach mimo školy, najmä pri reprezentácii školy
* šikanovanie spolužiaka,
* krádež vecí v škole,
* fajčenie, pitie alkoholu, užívanie narkotík v priestoroch školy.

Triedny učiteľ udeľuje pokarhanie po prerokovaní v pedagogickej rade a so súhlasom riaditeľa školy. Riaditeľ školy udeľuje pokarhanie po prerokovaní v pedagogickej rade.

O udelení výchovného opatrenia informuje triedny učiteľ preukázateľným spôsobom zákonného zástupcu žiaka; výchovné opatrenie zaznamená u príslušného žiaka do triedneho výkazu. Udelenie zníženého stupňa zo správania triedny učiteľ odôvodní v triednom výkaze.

Ak žiak svojim správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy, môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca.

Riaditeľ školy bezodkladne privolá:

* zákonného zástupcu, ktorý za žiaka preberá zodpovednosť
* zdravotnú pomoc,
* Policajný zbor.

Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.

**Opravné a komisionálne skúšky**

1. Žiakovi, ktorý má na konci druhého polroka nedostatočný prospech najviac z dvoch predmetov, môže so súhlasom riaditeľa školy vykonať z týchto predmetov opravnú skúšku.

2. Opravné skúšky sa konajú posledný týždeň hlavných prázdnin. Termín určí riaditeľ školy.

Ak žiak zo závažných dôvodov nemôže prísť na opravné skúšky, riaditeľ školy umožní vykonať opravné skúšky najneskôr do 15. septembra. Do toho času žiak navštevuje podmienečne najbližší vyšší ročník.

3. Žiak, ktorý bez závažných dôvodov nepríde na opravnú skúšku, klasifikuje sa z vyučovacieho predmetu, z ktorého mal robiť opravnú skúšku stupňom nedostatočný.

4. Komisionálne skúšky vykonáva žiak v týchto prípadoch:

a) ak je skúšaný v náhradnom termíne,

b) keď koná opravné skúšky,

c) ak sa preskúšanie koná na podnet riaditeľa školy,

c) ak má zákonný zástupca žiaka pochybnosti o správnosti klasifikácie v jednotlivých predmetoch na konci prvého a druhého polroka, môže požiadať o preskúšanie do 3 dní odo dňa, keď bolo žiakovi vydané vysvedčenie,

d) ak je oslobodený od povinnosti dochádzať do školy

f) pri individuálnom vzdelávaní

e) v prípade, že plní povinnú školskú dochádzku v zahraničí.

5. Komisia pre komisionálne skúšky je trojčlenná. Skladá sa z predsedu, ktorým je spravidla riaditeľ alebo ním poverený učiteľ, skúšajúceho učiteľa, ktorým je spravidla učiteľ vyučujúci žiaka príslušný predmet a prísediaceho , ktorý má aprobáciu pre daný alebo príbuzný predmet. Výsledok komisionálnej skúšky vyhlási predseda komisie v deň konania skúšky. Tento výsledok je pre klasifikáciu žiaka konečný.

**ČL. III**

**NAKLADANIE SO ŠKOLSKÝM MAJETKOM**

**Starostlivosť o školské zariadenie, školské pomôcky a učebnice**

1. Žiak je povinný šetriť učebnice a školské potreby, udržiavať v poriadku a v čistote svoje miesto, triedu a iné školské priestory, chrániť majetok školy pred poškodením. Je povinný nosiť do školy učebnice a školské potreby podľa rozvrhu hodín.
2. Ak žiak prestupuje na inú školu počas školského roku, učebnice a školské potreby si ponecháva a odovzdá ich na škole, kde ukončí školský rok.
3. Každý žiak je povinný mať učebnice a zošity riadne zabalené. Poškodenie alebo stratu je povinný nahradiť.

**Čl. IV**

## **podmienky pre zaistenie bezpečnosti a ochrany zdravia detí a žiakov a ich ochrany pred sociálno-patologickými javmi, diskrimináciou alebo násilím**

**Zákaz fajčenia a šírenia drog**

1. Zákaz fajčenia a šírenia legálnych a nelegálnych drog sa vzťahuje na všetkých žiakov

a zamestnancov školy a platí vo všetkých budovách a priestoroch školy, v celom

areáli školy, v priestoroch ihrísk a pre všetky školou organizované akcie a podujatia.

1. V zmysle zákona č. 377/2004 Z.z. o ochrane nefajčiarov a o zmene a doplnení niektorých zákonov, znenie podľa úpravy č.465/2005 v znení neskorších predpisov a v rámci plnenia Národného programu boja proti drogám sa v školských priestoroch nesmú prechovávať ani požívať žiadne tabakové výrobky, alkoholické nápoje a drogy. Na škole sa rešpektuje zákaz fajčenia, na všetkých vstupoch do budov školy je na dobre viditeľnom mieste symbol zákazu fajčenia. Zamestnávateľ kontroluje zamestnancov a pedagogickí pracovníci žiakov.
2. V záujme bezpečnosti a ochrany zdravia žiakov a  zamestnancov je zakázané priniesť do školy, prechovávať a používať akékoľvek horľavé a prchavé látky, predmety zábavnej pyrotechniky a výbušniny.
3. Porušenie týchto zákazov sa kvalifikuje ako hrubé porušenie vnútorného poriadku školy a bezodkladne sa bude riešiť  riaditeľkou školy s rodičmi žiaka. V prípade, že škola nenájde porozumenie u rodičov takéhoto žiaka, alebo že sa bude priestupok opakovať, škola písomne nahlási prípad Obecnému úradu podľa bydliska žiaka a odboru sociálnych vecí a rodiny na Okresnom úrade v Nitre.
4. Vstup do budovy cudzím osobám sa zakazuje. Každá návšteva je povinná zapísať sa do knihy návštev a oznámiť cieľ svojej návštevy.
5. Učitelia i ostatní pracovníci školy sú povinní sledovať podozrivé správanie žiakov.
6. V prípade podozrenia situáciu riešia v úzkej spolupráci s vedením školy,
7. Pri podozrení, že niektorý žiak je pod vplyvom omamných látok, učitelia v spolupráci s vedením školy kontaktujú zákonného zástupcu žiaka.
8. Pedagogický pracovník školy má právo:
9. skontrolovať žiakovi školskú aktovku v prípade podozrenia z porušenia

uvedených zákazov

1. skontrolovať žiakovi batožinu pred odchodom na školský výlet, exkurziu,

lyžiarsky, plavecký výcvik a pod. za účelom kontroly, či sa v nej nenachádzajú zakázané predmety

1. vykonať dychovú skúšku žiaka v prípade podozrenia z požitia alkoholického nápoja.

Škola má právo tieto kontroly vykonávať po prerokovaní s Rodičovskou radou, Radou

školy a s písomným súhlasom rodiča alebo zákonného zástupcu žiaka.

**Prevencia a riešenie šikanovania na škole**

Prevencia a riešenie šikanovania na škole je vypracované v súlade s Metodickým usmernením MŠ SR č.7/2006-R k prevencii a riešeniu šikanovania žiakov v školách a školských zariadeniach z 28. marca 2006.

**Charakteristika šikanovania**

**Šikanovaním** je akékoľvek správanie žiaka alebo žiakov, ktorých zámerom je ublíženie inému žiakovi alebo žiakom, ich ohrozovanie alebo zastrašovanie.

Ide o cielené a opakované použitie násilia voči žiakovi alebo skupine žiakov, ktorí sa nevedia alebo nemôžu brániť. Šikanovanie môže zanechať následky na psychickom a fyzickom zdraví.

**Znaky šikanovania:**

* úmysel bezprostredne smerujúci k fyzickému alebo psychickému ublíženiu druhému,
* agresia jedného žiaka alebo skupiny žiakov,
* opakované útoky,
* nevyrovnaný pomer síl medzi agresorom a obeťou.

**Prejavy šikanovania:**

* fyzické útoky,
* urážlivé prezývky,
* nadávky,
* posmech,
* tvrdé príkazy vykonať určitú vec proti svojej vôli,

odcudzenie veci, prehliadanie a ignorovanie obete.

Z hľadiska priestupkového zákona môže šikanovanie napĺňať skutkovú podstatu priestupkov (proti občianskemu spolunažívaniu, proti majetku).

Z hľadiska trestného zákona môže šikanovanie naplniť skutkovú podstatu trestného činu

(prečin alebo zločin – ohováranie, nebezpečné vyhrážanie, ublíženie na zdraví, obmedzovanie osobnej slobody, nátlak, vydieranie, lúpež, krádež, poškodzovanie cudzej veci, neoprávnené užívanie cudzej veci).

Páchateľom trestného činu je ten, kto trestný čin spáchal sám. Za spolupáchateľstvo trestného činu sa považuje, ak bol trestný čin spáchaný spoločným konaním dvoch alebo viacerých osôb. Trestne zodpovedný je ten, kto v čase spáchania činu dovŕšil 14. rok veku.

Pedagogický zamestnanec, ktorému bude známy prípad šikanovania a neprijme v tomto smere žiadne opatrenie, vystavuje sa riziku trestného postihu.

Svojim konaním môže naplniť i skutkovú podstatu trestného činu – neprekazenia, neoznámenia trestného činu alebo ublíženia na zdraví a to tak, že inému z nedbanlivosti ublíži na zdraví tým, že poruší oznamovaciu povinnosť vyplývajúcu z jeho zamestnania, povolania, postavenia, či funkcie.

**Prevencia šikanovania**

1. Sme škola, kde sa šikanovanie netoleruje v žiadnych podobách.

2. V rámci účinnej prevencie šikanovania škola:

* bude vytvárať priaznivú klímu v škole,
* zabezpečí úzku spoluprácu medzi žiakmi, zamestnancami školy a rodičmi, jasne vymedzí možnosť oznamovať aj zárodky šikanovania (pri zachovaní dôvernosti oznámení),
* školským poriadkom jasne stanoví pravidlá správania vrátane sankcií za ich porušovanie, bude viesť písomnú dokumentáciu o riešení konkrétnych prípadov šikanovania,
* v súlade s pracovným poriadkom zaistí zvýšený dozor pedagogických zamestnancov cez prestávky, pred začiatkom vyučovania, po jeho skončení, v čase záujmovej a mimoškolskej činnosti v priestoroch kde by mohlo dôjsť k šikanovaniu (záchody, šatne...),
* pre pedagogických zamestnancov a rodičov bude organizovať semináre s odborníkmi

zaoberajúcimi sa danou problematikou,

* bude informovať verejnosť o tom, čo robiť v prípade, keď sa dozvedia o šikanovaní (poskytnutie kontaktov na inštitúcie, ktoré sa šikanovaním zaoberajú),
* zabezpečí vzdelávanie triednych učiteľov, koordinátorov prevencie a výchovných poradcov v oblasti prevencie šikanovania,
* pri riešení problémov so šikanovaním bude úzko spolupracovať s odborníkmi príslušného centra výchovnej a psychologickej prevencie,
* stanoví oznamovaciu povinnosť pedagogickým aj nepedagogickým zamestnancom okamžite upozorniť na problémy šikanovania vedenie školy, ktoré bude bez meškania problém riešiť a každej obeti poskytne okamžitú pomoc.

**Metódy riešenia šikanovania školou**

1. Zaistenie ochrany obetiam.

2. Rozhovor so žiakmi, ktorí na šikanovanie upozornili, rozhovor s obeťou, s agresormi.

3. Nájdenie vhodných svedkov (individuálne, prípadne konfrontačné rozhovory so svedkami) **NIKDY NEKONFRONTOVAŤ OBETE A AGRESOROV**!!! Zabránenie agresorom krivo vypovedať,izolovanie, neumožnenie dohody na spoločnej výpovedi.

4. Kontaktovanie rodičov alebo zákonných zástupcov.

5. Kontaktovanie centra výchovného a psychologického poradenstva alebo diagnostického centra.

6. Poskytnutie podpory obeti.

7. Nahlásenie závažnejšieho prípadu šikanovania polícii.

**Opatrenia**

**Pre obete:**

1. Odporúčanie rodičom obetí vyhľadať individuálnu odbornú starostlivosť.

2. Zorganizovanie skupinového intervenčného programu riaditeľkou školy v spolupráci s centrom výchovného a psychologického poradenstva.

**Pre agresorov:**

1. Odporúčanie rodičom agresorov vyhľadať individuálnu odbornú starostlivosť Udelenie výchovného opatrenia – napomenutie a pokarhanie triednym učiteľom, pokarhanie

riaditeľkou školy, zníženie známky zo správania.

3. Preloženie žiaka do inej triedy (ak to podmienky školy dovoľujú).

4. V mimoriadnych prípadoch:

· odporučenie rodičom umiestniť žiaka na dobrovoľný diagnostický pobyt do príslušného

diagnostického centra alebo liečebno-výchovného sanatória,

· oznámenie príslušnému ÚPSV a R – odbor sociálno-právnej ochrany detí za účelom využitia

nutných výchovných opatrení v prospech maloletých v zmysle zákona č. 195/1998 o sociálnej

pomoci, v znení neskorších predpisov,

· oznámenie príslušnému útvaru policajného zboru SR, ak došlo k závažnejšiemu prípadu

šikanovania, pri ktorom je podozrenie, že bol spáchaný trestný čin.

**Spolupráca školy s rodičmi žiakov**

1. Pri podozrení zo šikanovania škola predvolá zákonných zástupcov obete i agresorov na pohovor s riaditeľkou školy v prítomnosti výchovného poradcu alebo koordinátora prevencie, z ktorého sa vyhotoví písomný zápis.

2. Upozorní rodičov, aby sledovali možné príznaky šikanovania a ponúkne im pomoc.

3. Zabezpečí taktný prístup a zachovanie dôvernosti informácií zo strany pedagogických zamestnancov.

**Spolupráca školy s inými inštitúciami**

V rámci prevencie šikanovania škola úzko spolupracuje s: CPPPaP,

· riadi sa opatreniami a odporúčaniami Štátnej školskej inšpekcie a CPPPaP.

Pri podozrení, že šikanovanie naplnilo skutkovú podstatu priestupku alebo trestného činu je riaditeľka školy povinná bez zbytočného odkladu oznámiť túto skutočnosť:

· príslušnému útvaru policajného zboru,

· orgánu sociálno-právnej ochrany.

**Adresy, kde sa žiak môže obrátiť so žiadosťou o pomoc:**

Detská linka záchrany, Nitra 0800/12 12 12 /bezplatne/

Detská linka pomoci, Nitra 0800/100 444 /bezplatne/

Linka pomoci obetiam 0850/111 321 /ako miestny hovor/

Pomoc obetiam násilia, Fraňa Mojtu 18, Nitra 037/77 212 09

Mestská polícia Nitra 159

Policajný zbor SR 158

**Vnútorný poriadok IKT učebne**

1. Žiaci prichádzajú do učebne organizovane pod vedením učiteľa.
2. V učebni žiaci sedia na miestach podľa pokynov vyučujúceho.
3. Každý žiak je povinný šetrne zaobchádzať s výpočtovou didaktickou technikou a s ostatným zariadením učebne, dodržiavať pravidlá bezpečnosti, nemanipulovať so zariadením učebne.
4. Inštalovať, ukladať programy a súbory môžu žiaci len po predchádzajúcom súhlase vyučujúceho.
5. Žiak využíva pripojenie na internet len na svoje vzdelávanie a získavanie informácií súvisiacich s vyučovacím procesom.
6. Každé úmyselné alebo z nedbanlivosti spôsobené poškodenie programov alebo výpočtovej techniky je žiak povinný nahradiť.
7. Žiakom sa zakazuje manipulovať s počítačmi a didaktickou technikou bez povolenia vyučujúceho.
8. Akékoľvek technické problémy je žiak povinný ihneď oznámiť vyučujúcemu.
9. Žiak si berie do učebne pomôcky podľa pokynu vyučujúceho.
10. Pred odchodom z učebne učiteľ dbá na to, aby si každý žiak vypol počítač, upratal svoje miesto, zasunul stoličku.
11. Službukonajúci žiak zotrie tabuľu a pomôže učiteľovi s pomôckami.
12. Učebňu žiaci opúšťajú organizovane pod vedením vyučujúceho.
13. Učiteľ po každej vyučovacej hodine skontroluje poriadok a čistotu v učebni a či sú vypnuté všetky počítače a ostatná didaktická technika.
14. Po odchode z učebne vyučujúci učebňu uzatvorí.

**Vnútorný poriadok pre telocvičňu**

1. Na hodinu telesnej výchovy čakajú žiaci vyučujúceho vo svojej triede.
2. Do priestorov telocvične odchádzajú žiaci disciplinovane pod vedením vyučujúceho.
3. Vyučujúci sa počas vyučovacej hodiny z priestorov, kde sa vyučovanie prevádza, nesmie v žiadnom prípade vzdialiť a nechať žiakov bez dozoru.
4. Vstup do telocvične je zásadne povolený iba v sprievode vyučujúceho v predpísanom úbore. Zabudnutie úboru rieši učiteľ napomenutím, písomným upozornením rodičom do ŽK, písomným zápisom do triednej dokumentácie, pokarhaním triednym učiteľom, pokarhaním riaditeľa školy.
5. Potrebné telocvičné náradie vydáva príslušný vyučujúci. Bez vedomia vyučujúceho nemajú žiaci prístup do kabinetu TSV.
6. Pri telovýchovnom procese používajú žiaci iba to telovýchovné náradie, ktoré je potrebné k danej činnosti, zaobchádzajú s nimi opatrne, prípadné poškodenie oznámia ihneď vyučujúcemu.
7. Žiaci pri telovýchovnom procese majú určené svoje stanovište, ktoré nemôžu bez povolenia vyučujúceho opustiť. Nesmú vyliezať na iné náradie, s ktorými nesúvisí ich činnosť, aby neprišlo k úrazu.
8. Žiaci sú oboznámení s pomocou a záchranou pri jednotlivých prvkoch a musia ich bezpodmienečne robiť.
9. Úmyselné poškodenie telovýchovného náradia a náčinia musí zákonný zástupca žiaka nahradiť.
10. Všetky presuny na cvičisku robia žiaci pod vedením vyučujúceho pri dodržiavaní bezpečnostných predpisov.
11. Telovýchovné náčinie odovzdávajú určení žiaci vyučujúcemu.
12. Oslobodení žiaci z hodiny TSV majú potvrdenie od príslušného pediatra a rozhodnutie riaditeľa školy, na telovýchovnom procese sa tiež zúčastňujú ak riaditeľ školy nerozhodne inak napr. ak je TSV posledná vyučovacia a zákonný zástupca písomne požiada o neprítomnosť svojho dieťaťa na vyučovacej hodine.
13. Žiak, ktorý z rôznych dôvodov na hodine TSV nemôže cvičiť, predloží vyučujúcemu písomné potvrdenie (zápis v ŽK) od príslušného lekára, prípadne rodiča.
14. Po skončení vyučovacej hodiny žiaci podľa pokynov vyučujúceho upracú jednotlivé telocvičné náradia a pomôcky na svoje miesta.
15. Žiaci odchádzajú z učebne opäť pod vedením príslušného vyučujúceho.
16. Vyučujúci po skončení vyučovacej hodiny uzamkne vchod do telocvične.

**Vnútorný poriadok školských dielní**

1. Žiak vstupuje na pracovisko v sprievode učiteľa.
2. Pri práci s náradím a materiálom dodržiava pravidlá bezpečnosti.
3. Na pracovisku udržiava čistotu a poriadok.
4. Zistenie akejkoľvek poruchy a poškodenia náradia hlási vyučujúcemu.
5. Prácu s lakmi a moridlami žiaci prevádzajú pri otvorenom okne, resp. dverách.
6. Žiak šetrí náradie a materiál.
7. Každé poranenie hlási vyučujúcemu.
8. Po skončení práce uprace náradie, nepoužitý materiál a svoje pracovisko.
9. Z pracoviska odchádza v sprievode vyučujúceho.

**Vnútorný poriadok pre školskú jedáleň**

1. Do školskej výdajne prichádzajú žiaci po ukončení vyučovania, zo ŠKD v sprievode vychovávateľky pokojne a disciplinovane.
2. Žiaci, ktorí prichádzajú do jedálne, si umyjú ruky. Čakajú v rade, nepredbiehajú sa a zachovávajú ticho. Rešpektujú dozorkonajúcich učiteľov.
3. Žiaci po vstupe do jedálne si zoberú podnos a postavia sa do radu. Pri výdajnom okienku si zoberú polievku, druhé jedlo a nápoj. Pomaly sa premiestnia na voľné miesta pri stoloch. Žiak sa pri stole správa slušne.
4. Po naobedovaní žiak vstane, zasunie stoličku a odnáša použitý tanier a príbor k určenému okienku.
5. Zo školskej jedálne odchádza východom a nezdržuje sa v jedálni.
6. Žiaci, ktorí sa nespávajú slušne, podľa rozhodnutia dozoru môžu byť z nej vykázaní a naobedovať sa budú môcť ako poslední. Ak včas nezaplatia stravné, budú zo stravovania vylúčení.
7. Pedagogický dozor v jedálni vykonávajú učitelia podľa rozpisu.

**Záverečné ustanovenia**

1. Zmeny a doplnky Školského poriadku ZŠ schvaľuje riaditeľka školy po prerokovaní na pedagogickej rade, po schválení v Rade rodičov.

2. Triedni učitelia sú povinní preukázateľným spôsobom oboznámiť so školským poriadkom žiakov i rodičov – zápisom v triednej knihe a evidenciou podpisov rodičov.

3. Školský poriadok ZŠ nadobúda účinnosť dňom 1.10.2012, týmto dňom sa ruší Vnútorný poriadok školy z 2.9.2008.

V Mojmírovciach, 17.9.2012

PaedDr. Katarína Kúdelová

riaditeľka školy

Školský poriadok bol schválený pedagogickou radou dňa: 17.9. 2012

Školský poriadok bol schválený rodičovskou radou dňa: 24.9. 2012

Školský poriadok bol schválený zriaďovateľom dňa: 28.9.2012

............................................................

pečiatka a podpis zriaďovateľa